
Gyulai turizmusban dolgozók rekreációs szokásai

Kulcsszavak: rekreáció; minőségi szabadidő; turizmus
Bevezetés: Kutatásom témájának a Gyulai turizmusban dolgozók rekreációs szokásait választottam. Napjainkban a minőségi szabadidő eltöltés iránti igény megemelkedésével az utazások és új helyek felfedezése iránti motiváció is megnőtt, mindez a turizmus ágazatban dolgozók létszámának emelkedéséhez vezetett. A kérdés azonban joggal vetődik fel, hogy azoknak a személyeknek, akik mások pihenését segítik, jut-e elegendő idejük a saját maguk rekreálódására.
A dolgozat szakirodalmi áttekintése a rekreáció fogalmát, kialakulásának néhány fontosabb momentumát, feloszlását, az egyes területek jellemzőit és a munkával való kapcsolatát mutatja be.
Módszerek: A hipotézisek vizsgálata érdekében kérdőíves módszert alkalmaztam. A vizsgálat során összesen 131 értékelhető válasz érkezett, az adatok feldolgozását és leíró statisztikai elemzését a Microsoft Excel program segítségével végeztem el.
Eredmények: Rekreációs programok esetében megfigyelhető, hogy a legtöbb ember próbál időt szakítani ilyen jellegű tevékenységre, ha másként nem, akkor családja barátai körében igyekszik feltöltődni. A válaszok között jelentős arányban jelenik meg a sport is, mint szabadidős tevékenység, ami nem függ össze a munkavégzés formájával. A kerékpározás, sport, kirándulás horgászat és edzés az 5 leggyakoribb szabadidős szokás.
A munkahelyi lehetőségeket vizsgálva, pozitívum, hogy a válaszok többségében megjelent a munkáltató által nyújtott rekreáció valamilyen formája. Fontosnak tartottam megvizsgálni, hogy volna-e valamilyen motivációs tényező a munkavégzők számára, ami növelné elégedettségét a munkahelyével kapcsolatban, erre személyes fejlődést elősegítő a továbbképzési lehetőség érkezett leggyakoribb válaszként.
Megbeszélés: A dolgozat elején megfogalmazott feltételezések, mely szerint a turizmusban dolgozók leterheltek, kevesebb én-időt tudnak önmaguk „megújítására” fordítani és a munkáltatók mindenre nem fordítanak kellő figyelmet csak részben igazolódott. Az eredeti célt kiegészítő eredmények alapján alapvetően nem a szabadidő mennyisége fokozná az elégedettséget, hanem szélesebb körű fejlődési lehetőség biztosítása. Így javasolnám, hogy a munkáltatók gondolják át a továbbképzési lehetőségek bővítését a dolgozóik számára, mellyel az intézmény is magasabb színvonalú szolgáltatást tudna nyújtani, illetve a munkavállalók önmegvalósítása és fejlődése is biztosíthatóvá válna.



